OBH 107/2000.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása:

A panaszos azért kért segítséget, mert bár 1978. április 4. alkalmából a "Magyar Népköztársaság Érdemes Művésze" kitüntetésben részesült, a Nyugdíjfolyósító Igazgatóság elutasította az 1997. évi XCVII. törvény alapján benyújtott Érdemes Művészi járadék igényét. A Nyugdíjfolyósító Igazgatóság az elutasítást azzal indokolta, hogy "társadalombiztosítási jogszabályon alapuló öregségi nyugdíjat nem szerzett", így a járadékra nem lehet jogosult.

Érintett alkotmányos jogok:

Szociális biztonsághoz való jog (Alkotmány 70/E. §)

Alkalmazott jogszabályok:

1963. évi 36. tvr. a Magyar Népköztársaság Állami Díja, a Magyar Népköztársaság Kiváló Művésze és a Magyar Népköztársaság Érdemes Művésze kitüntető címek adományozásáról.

1991. évi XII. tv. egyes nyugdíjak felülvizsgálatáról, illetve egyes nyugdíj-kiegészítések megszüntetéséről 30/1985. (VI.22.) MT rendelet az állami kitüntetések és kitüntető címek után járó nyugdíjkedvezményekről.

Megállapított tényállás:

A szociális biztonság sérelmének gyanúja miatt indított vizsgálat során a következőket állapítottam meg.
Az 1917. április 26-án született panaszos, aki a Művészeti Alaptól részesült nyugdíjsegélyben, 1978. április 4. alkalmából Érdemes Művész kitüntetést kapott. Mint a fenti kitüntetés tulajdonosa, az 1963. évi 36. tvr. 6. § (2) bekezdése, valamint a végrehajtására kiadott 4/1970. (VII.1.) SZOT szabályzat 1-2. §-a alapján, mivel nem a társadalombiztosítástól részesült nyugellátásban, 3000 Ft öregségi nyugdíjra szerzett jogosultságot. A panaszos 1978. április 18-án benyújtott igényét a Budapesti és Pest Megyei Társadalombiztosítási Igazgatóság a B.11-62901/1978/2. számú 1978. április 24-én kelt megállapító határozatával elbírálta, jogosultság kezdete 1978. április 1.

A fenti határozat öregségi nyugdíj megállapítása szöveget tartalmazza, de egyértelműen az 1963. évi 36. törvényerejű rendeletben megszabott jogosultságra tekintettel, az indoklás is tartalmazza, hogy "az igénylő  öregségi nyugdíjjogosultság szempontjából beszámítható szolgálati időt nem szerzett". A Nyugdíjfolyósító Igazgatóság a 741-00849 törzsszámon folyósítja az ellátást, mely az egyes kitüntetések után járó nyugdíj-kiegészítések emeléséről rendelkező szabályoknak megfelelően emelkedett. Az egyes nyugdíjak felülvizsgálatáról, illetőleg egyes nyugdíj-kiegészítések megszüntetéséről szóló 1991. évi XII. törvény 1. § (3) bekezdésének megfelelően pótlékként került tovább folyósításra a panaszos ellátása, mivel a jogosultságot megalapozó kitüntetését művészeti tevékenységéért kapta.
A Kiváló és Érdemes Művészi járadékról szóló 1998. január 1-jétől hatályos 1997. évi XCVII. törvény alapján a panaszos Érdemes Művészi járadékra lenne jogosult, ebben az esetben azonban a Tv. 6. § (1) bekezdésének megfelelően a jelenlegi ellátása folyósítását meg kell szüntetni. 
Tekintettel arra, hogy az Érdemes Művész havi járadéka 27 120 Ft, a panaszos Érdemes Művész pótléka pedig 36 169 Ft, a Nyugdíjfolyósító Igazgatóság ezt az összeget folyósítja tovább 1998. január 1-jétől járadék címén a Kiváló és Érdemes Művészi járadék folyósításáról rendelkező 18/1998. (I.30.) Korm. rendeletnek megfelelően. A panaszosnak a Nyugdíjfolyósító Igazgatóság jelenleg a következő ellátásokat folyósítja:

36 169 Ft Érdemes Művész járadék
  9 383 Ft özvegyi nyugdíj 
  4 955 Ft kárpótlás
50 507 Ft összesen.

A fentieknek megfelelően alkotmányos jogokkal összefüggésben visszásságot nem állapítottam meg, a vizsgálatot lezártnak tekintem.

Budapest, 2000. április 10.

Dr. Polt Péter